விக்ரம்
லோகேஷ் கனகராஜ் இயக்கத்தில் உலக நாயகன் கமல் ஹாசன், விஜய் சேதுபதி, ஃபஹத் ஃபாசில் உள்ளிட்டோர் நடித்த விக்ரம் படம் வசூல் வேட்டை நடத்திக் கொண்டிருக்கிறது. இந்தியாவில் மட்டும் அல்லாமல் வெளிநாடுகளிலும் வசூலில் புது சாதனை படைத்துக் கொண்டிருக்கிறது விக்ரம். இந்நிலையில் கமல் ஹாசன் வீடியோ ஒன்றை வெளியிட்டுள்ளார்.
கமல்
அந்த வீடியோவில் கமல் ஹாசன் கூறியிருப்பதாவது, வணக்கம். தரமான திரைப்படத்தை தாங்கிப்பிடிக்க தமிழ் ரசிகர்கள் தவறியதே இல்லை. திறமையான, தரமான நடிகர்களையும் தான். அந்த வெற்றி வரிசையில் என்னையும், எங்கள் விக்ரம் படத்தையும் நீங்கள் தேர்ந்தெடுத்தது எங்கள் பாக்யம். திரு. அனிருத், திரு. கிரிஷ், எடிட்டர் திரு. ஃபிலோமின், திரு. அன்பறிவு, திரு. சதீஷ் குமார் தொடங்கி பெயர் தெரியாமல் பின்னணியில் வேலை செய்த அனைவருக்கும் உங்கள் பாராட்டுக்கள் பகிர்ந்து அளிக்கப்பட வேண்டியது தான் நியாயம் என்றார்.
Twitter-Raaj Kamal Films International
சூர்யா
தம்பிகள் திரு. விஜய் சேதுபதி, திரு. ஃபஹத் ஃபாசில், திரு. நரேன், திரு. செம்பன் வினோத் என வீரியமிக்க நடிகர் படை வெற்றியின் முக்கிய காரணங்கள். கடைசி மூன்று நிமிடமே வந்து திரையரங்குகளை அதிர வைத்த என் அருமை தம்பி சூர்யா அவர்கள் அன்பிற்காக மட்டுமே அதை செய்தார். அவருக்கு நன்றி சொல்லும் படலத்தை அடுத்து நாங்கள் இணையும் படத்தில் முழுவதுமாக காட்டிவிடலாம் என்று இருக்கிறேன் என கமல் மேலும் தெரிவித்தார்.
லோகேஷ்
இயக்குநர் திரு. லோகேஷ் அவர்களுக்கு சினிமாபாலும், என் மேலும் இருக்கும் அன்பு படப்பிடிப்பின் ஒவ்வொரு நாளிலும், படத்தின் ஒவ்வொரு ஃபிரேமிலும் தெரிந்தது. ரசிகர்களின் அன்பும் அவ்வாறாகவே இருக்கிறது. உங்கள் அன்பு தொடர விரும்பும் ராஜ்கமல் ஃபிலிம்ஸ் இன்டர்நேஷனலின் ஊழியன் உங்கள் நான் என கூறியிருக்கிறார் கமல்.